Δεκατρία χρόνια μετά τον θάνατο του στελέχους της Vodafone Κώστα Τσαλικίδη, μια σοκαριστική εξέλιξη φέρνει η απόφαση της Εισαγγελίας Πρωτοδικών, καθώς κρίνει πως πρόκειται τελικά για δολοφονική ενέργεια και όχι αυτοκτονία.

Υπενθυμίζεται πως ο Κώστας Τσαλικίδης είχε βρεθεί απαγχονισμένος στο διαμέρισμα του στον Κολωνό στις 9 Μαρτίου του 2005, λίγους μόλις μήνες πριν αποκαλυφθεί το σκάνδαλο των υποκλοπών με τις παρακολουθήσεις του τότε πρωθυπουργού Κώστα Καραμανλή και στελεχών της κυβέρνησής του.

Όπως έγινε γνωστό σήμερα, η Εισαγγελία Πρωτοδικών της Αθήνας προχώρησε στην άσκηση ποινική δίωξης κατά αγνώστων δραστών για την κατηγορία της ανθρωποκτονίας από πρόθεση, μετά από σχετική παραγγελία που έλαβε από τον εισαγγελέα Εφετών Γρηγόρη Πεπόνη.

Ο κ. Πεπόνης είχε λάβει εντολή το Νοέμβριο του 2017 από τον προϊστάμενο της Εισαγγελίας Εφετών Αντώνη Λιόγα να ερευνήσει εκ νέου την υπόθεση θανάτου του Κώστα Τσαλικίδη.

Είναι η τρίτη κατά σειρά προσπάθειά της Δικαιοσύνης να διαλευκάνει την υπόθεση. Οι δύο προηγούμενες έρευνες είχαν καταλήξει στο συμπέρασμα πως πρόκειται για αυτοκτονία, κρίση που δεν δέχεται η οικογένειά του, η οποία από την αρχή υποστηρίζει ότι πρόκειται περί εγκληματικής ενέργειας συνδεόμενης με την υπόθεση των υποκλοπών.

Η νέα έρευνα διατάχθηκε αμέσως μετά την απόφαση του Ευρωπαϊκού Δικαστηρίου Δικαιωμάτων του Ανθρώπου που δικαίωσε τους συγγενείς του εκλιπόντος, κρίνοντας ότι το ελληνικό Δημόσιο υποχρεούται σε αποζημίωσή τους, γιατί προέβη σε πλημμελή έρευνα για τα αίτια του θανάτου του, παραβιάζοντας τη διάταξη για σεβασμό της ανθρώπινης ζωής.

Είχαν προηγηθεί μια εισαγγελική και μια κυρία έρευνα, που όμως κατέληξαν στο αρχείο, υιοθετώντας πλήρως την εκδοχή της αυτοκτονίας. Την πρώτη είχε διενεργήσει ο τότε εισαγγελέας Πρωτοδικών Ιωάννης Διώτης και τη δεύτερη ο εισαγγελέας Χαράλαμπος Λακαφώσης.

Η υπόθεση Τσαλικίδη είχε απασχολήσει έντονα την κοινή γνώμη, με πληροφορίες που έρχονταν στη δημοσιότητα να κάνουν λόγο για παραλείψεις στις έρευνες και το ιατροδικαστικό κομμάτι.

Ο Κώστας Τσαλικίδης, ως προϊστάμενος του τμήματος σχεδίασης του Τομέα Δικτύου Μεταγωγής στη Vodafone, είχε αναλάβει τον επανασχεδιασμό του δικτύου ενόψει Ολυμπιακών, αλλά και τη μετάβασή του στη γενιά 3G. Τις εβδομάδες πριν από τον θάνατό του ήταν υπό μεγάλη πίεση στη δουλειά του.

Σύμφωνα με κάποια δημοσιεύματα, λίγες εβδομάδες πριν τον θάνατό του, ο Τσαλικίδης φέρεται να είχε υποβάλει παραίτηση στους ανωτέρους του, αλλά εκείνοι τον έπεισαν τελικά να πάρει άδεια.

Ο αδερφός του, Παναγιώτης Τσαλικίδης, ήταν εκείνος που τον είχε βρει απαγχονισμένο το 2005 και όλα αυτά τα χρόνια προσπαθεί να βρει απαντήσεις για το τι ακριβώς του είχε συμβεί.

Ο ίδιος είχε μιλήσει πριν από λίγους μήνες στην Καθημερινή, τονίζοντας πως «δεν υπήρχε τίποτα στην προσωπική του ζωή που μπορεί να τον οδηγούσε στην αυτοκτονία. Ήταν ερωτευμένος, έψαχνε με την αρραβωνιαστικιά του για σπίτι, προγραμμάτιζε ταξίδι».